钦定古今图书集成/明伦汇编/宫闱典/第103卷 > 吕公
## 钦定古今图书集成/明伦汇编/宫闱典/第103卷 > 吕公

按《史记高祖本纪》，单父人吕公，善沛令，避仇，从之客，
因家沛焉。沛中豪杰吏闻令有重客，皆往贺。萧何为
主吏，主进，令诸大夫曰：“进不满千钱”，坐之堂下。高祖
为亭长，素易诸吏，乃绐为谒曰：“贺钱万”，实不持一钱。
谒入，吕公大惊，起迎之门。吕公者，好相人，见高祖状
貌，因重敬之，引入坐。萧何曰：“刘季固多大言，少成事。”
高祖因狎侮诸客，遂坐上坐，无所诎。酒阑，吕公因目
固留高祖。高祖竟酒后，吕公曰：“臣少好相人，相人多
矣，无如季相，愿季自爱。臣有息女，愿为季箕帚妾。”酒
罢，吕媪怒。吕公曰：“公始常欲奇此女与贵人，沛令善，
公求之不与，何自妄许与刘季？”吕公曰：“此非儿女子
所知也。”卒与刘季。吕公女乃吕后也。

按《汉书外戚传》：“高祖吕皇后，父吕公，单父人也，好相
人。高祖微时，吕公见而异之，乃以女妻高祖，生惠帝
鲁元公主。高祖为汉王，元年，封吕公为临泗侯。二年，
立孝惠为太子。后汉王得定陶，戚姬爱幸，生赵隐王
如意。太子为人仁弱，高祖以为不类己，常欲废之而
立如意，如意类我。戚姬常从上之关东，日夜啼泣，欲”
立其子。吕后年长，常留守，希见，益疏如意，且立为赵
王，留长安，几代太子者，数赖公卿大臣争之，及叔孙
通谏，用留侯之策，得无易。吕后为人刚毅，佐高帝定
天下。兄二人皆尝列将，从征伐，长兄泽为周吕侯，次
兄释之为建成侯，逮高祖而侯者三人。高祖四年，临
泗侯吕公薨，高祖崩，惠帝立吕后为皇太后，迺令永
巷囚戚夫人，髡钳，衣赭衣，令舂。戚夫人舂且歌曰：“子
为王，母为虏，终日舂薄暮，常与死为伍。相离三千里，
当谁使告女？”太后闻之，大怒，曰：“乃欲倚女子邪！”乃召
赵王诛之。使者三反，赵相周昌不遣。太后召赵相，相
征至长安，使人复召赵王。王来。惠帝慈仁，知太后怒，
自迎赵王霸上入宫，挟与起居饮食数月。帝晨出射
赵王，不能蚤起。太后伺其独居，使人持鸩饮之，迟帝
还，赵王死，太后遂断戚夫人手足，去眼熏耳，饮喑药，
使居鞠域中，名曰人彘。居数月，迺召惠帝视人彘。帝
视而问知其戚夫人，迺大哭，因病，岁馀不能起。使人
请太后曰：“此非人所为。臣为太后子，终不能复治天
下。”以此日饮为淫乐，不听政，七年而崩。太后发丧，哭
而泣不下。留侯子张辟彊为侍中，年十五，谓丞相陈
平曰：“太后独有帝，今哭而不悲，君知其解未？”陈平曰：
“何解？”辟彊曰：“帝无壮子，太后畏君等。今请拜吕台、吕
产为将，将兵居南北军，及诸吕皆官居中用事，如此
则太后心安，君等幸脱祸矣。”丞相如辟彊计请之，太
后说其哭，乃哀。吕氏权由此起。迺立孝惠后宫子为
帝，太后临朝称制。复杀高祖子赵幽王友、共王恢及
燕灵王建。遂立周吕侯子台为吕王，台弟产为梁王，
建域侯释之子禄为赵王，台子通为燕王。又封诸吕
凡六人皆为列侯。追尊父吕公为吕宣王，兄周吕侯
为悼武王。太后持天下八年，病，大祸而崩。语在《五行
志》。病困，以赵王禄为上将军，居北军；梁王产为相国，
居南军。戒禄、产曰：“高祖与大臣约：非刘氏王者，天下
共击之。今王吕氏，大臣不平。我即崩，恐其为变，必据兵卫宫，慎毋送丧，为人所制。”太后崩，太尉周勃、丞相
陈平、朱虚侯刘章等共诛产。禄悉捕诸吕男女，无少
长皆斩之，而迎立代王，是为“《孝文》皇帝。”